Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 63/07)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) ΑΡΙΘ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 398 99 002.6

1. Αρμόδια εθνική αρχή Ονομασία: Deutsches Patent- und Markenamt (Γερμανικό γραφείο διπλωμάτων ευρεσιτεχνίας και σημάτων)

Markenabteilung 3.2 (Τμήμα σημάτων 3.2.)

Διεύθυνση: D-80297 München

Τηλέφωνο: (49-89) 21 95-46 22

Φαξ: (49-89) 21 95-41 43.

2. Αιτούσα ομάδα

2.1. Ονομασία: Schutzverband Nürnberger Bratwürste e. V.

2.2. Διεύθυνση: Rathaus, Hauptmarkt 18, D-90403 Nürnberg

2.3. Σύνθεση: παραγωγός/μεταποιητής: (x) άλλος: ( ).

3. Τύπος του προϊόντος: (βλέπε κατάλογο του παραρτήματος): Κατηγορία 1.7, Προϊόντα κρέατος.

4. Περιγραφή του προϊόντος (σύνοψη του άρθρου 4 παράγραφος 2):

4.1. Ονομασία του προϊόντος: Nürnberger Bratwürste/Nürnberger Rostbratwürste (Λουκάνικα για ψήσιμο της Νυρεμβέργης).

4.2. Περιγραφή: Λουκάνικο για ψήσιμο μήκους 7-9 εκατοστών, που περιβάλλεται από λεπτό αρνίσιο έντερο, με μετρίως λεπτή σύσταση και βάρος κατά τεμάχιο (νωπό) μεταξύ 20-25 γραμμαρίων. Σύσταση: χοίρειο κρέας στο οποίο έχει χονδρικά αφαιρεθεί το λίπος, χωρίς καμία προσθήκη γέμισης, χωρίς χρωματισμό που να οφείλεται στο πάστωμα (με εξαίρεση τα καπνιστά λουκάνικα), ενώ το καρύκευμα που χρησιμοποιείται είναι με βάση τη μαντζουράνα, το οποίο ποικίλλει ανάλογα με τις παραδόσεις. Η περιεκτικότητα σε πρωτεΐνες κρέατος, απηλαγμένη πρωτεΐνης συνδετικού ιστού, δεν πρέπει να είναι κατώτερη του 12 %, ενώ η συνολική περιεκτικότητα σε λιπαρά δεν μπορεί να υπερβεί το 35 %. Η περιεκτικότητα σε πρωτεΐνες κρέατος, απηλαγμένη από πρωτεΐνη συνδετικού ιστού είναι τουλάχιστον 75 % κατ' όγκο (ιστομετρική μέθοδος) ή 80 % κατ' όγκο (χημική μέθοδος).

4.3. Γεωγραφική περιοχή: Περιοχή του δήμου της πόλεως της Νυρεμβέργης.

4.4. Ιστορικό (δυνατότητα ελέγχου της προέλευσης): Η παρασκευή λουκάνικων για ψήσιμο αποτελεί στη Νυρεμβέργη πανάρχαια παράδοση, η οποία ανάγεται στο 1462. Το χαρακτηριστικό μήκος των λουκάνικων αυτών εμφανίστηκε τουλάχιστον το 1573. Η θέση της πόλεως της Νυρεμβέργης, η οποία βρίσκεται στο σταυροδρόμι δύο σημαντικών εμπορικών οδών, της επέτρεψε να διαθέτει πολύ γρήγορα τα απαραίτητα καρυκεύματα για την παρασκευή των λουκάνικων αυτών. Σήμερα, 150 περίπου κρεοπωλεία, καθώς και 6 βιομηχανίες παρασκευάζουν τα λουκάνικα αυτά. Καθιστώντας γνωστή στο κοινό τη συνταγή παρασκευής και υποβάλλοντας την παραγωγή σε αυστηρούς ελέγχους και σε περιορισμό αποκλειστικά στο έδαφος της κοινότητας της Νυρεμβέργης, η πόλη συνέβαλε ώστε η ένδειξη προέλευσης να αποτελεί εγγύηση του ιδιαίτερου χαρακτηριστικού του προϊόντος.

4.5. Μέθοδος παραγωγής του προϊόντος: Το κομμένο σε λεπτούς κόκκους κρέας αναμειγνύεται με τα μπαχαρικά προκειμένου να δημιουργηθεί μία μάζα για λουκάνικα η οποία έχει συνεκτική σύσταση και με την οποία παραγεμίζεται λεπτό αρνίσιο έντερο. Το λουκάνικο για ψήσιμο (για καψάλισμα) της Νυρεμβέργης μπορεί να διατεθεί στο εμπόριο αφού πρώτα ζεματιστεί, ψηθεί ή και άψητο. Τα λουκάνικα για ψήσιμο που μαρινάρονται σε ένα ζωμό ξυδιού με καρυκεύματα (με βάση τα κρεμμύδια και τα μπαχαρικά) καθώς και τα καπνιστά λουκάνικα (μετά από πάστωμα) είναι τυπικά προϊόντα της περιοχής.

4.6. Δεσμός: Η παρασκευή των λουκάνικων για ψήσιμο, η παράδοση της οποίας υφίσταται εδώ και περισσότερους αιώνες στο δήμο της πόλεως της Νυρεμβέργης, η ανώτερη ποιότητα του προϊόντος, η οποία υπόκειται εδώ και πολύ καιρό σε ελέγχους, και το μικρό του ασυνήθιστο μέγεθος συνέβαλαν στη δημιουργία του ονόματος των λουκάνικων αυτών στη Γερμανία και σε ολόκληρο τον κόσμο και κατ' επέκταση στην καλή φήμη, της οποίας χαίρουν σήμερα. Ορισμένοι διηγούνται, μάλιστα, ότι στον Γκαίτε και στον Ιωάννη Παύλο άρεσαν τόσο πολύ τα λουκάνικα αυτά, σε σημείο ώστε να τα προμηθεύονται με το ταχυδρομείο. Στις αρχές του 19ου αιώνα, οι πλούσιοι και οι γερμανοί και οι ξένοι ευγενείς σύχναζαν ήδη στη γνωστή ταβέρνα "Bratwurst-Glöcklein". Σήμερα, η δοκιμή των λουκάνικων για ψήσιμο της Νυρεμβέργης, σε ένα από τα πολυάριθμα εστιατόρια του κέντρου της πόλης που σερβίρουν λουκάνικα, συγκαταλέγεται στο σύνηθες πρόγραμμα περιήγησης στην πόλη.

4.7. Δομή του ελέγχου: Bayerische Landesanstalt für Ernährung (Ομοσπονδιακός Οργανισμός Διατροφής της Βαυαρίας) Postfach 95 01 40, D - 81517 München Lacon GmbH Weingartenstraße 15, D - 77654 Offenburg Bayerisches Staatsministerium für Arbeit und Sozialordnung, Familie, Frauen und Gesundheit (Υπουργείο της Βαυαρίας για θέματα εργασίας, κοινωνικών υποθέσεων οικογένειας, γυναικών και υγείας) D - 80792 München.

4.8. Σήμανση: "Nürnberger Bratwürste g.g.A", "Nürnberger Bratwürste geschützte geographische Angabe", "Nürnberger Rostbratwürste g.g.A." ή "Nürnberger Rostbratwürste geschützte geographische Angabe" (λουκάνικα για ψήσιμο Νυρεμβέργης ΠΓΕ).

4.9. Εθνικές απαιτήσεις: Ουδεμία.

Αριθ. ΕΚ: G/D/00190/2001.02.09.

Ημερομηνία παραλαβής του πλήρους φακέλου: 14 Δεκεμβρίου 2001.